**NOTA DE PRENSA**

A cerimonia dos galardóns do teatro celebrarase o 26 de marzo no Teatro Rosalía Castro da Coruña

**A compañía Elefante Elegante conducirá a gala de entrega dos XIX Premios María Casares**

*A compañía codirixida por María Torres e Gonçalo Guerreiro, fundada en 2007 e especializada en crear espectáculos de teatro do movemento, proporán unha gala na que a ambientación xirará ao redor das viaxes*

**XX de marzo de 2015-.** Elefante Elegante será a compañía encargada de conducir a gala dos XIX Premios María Casares, que se celebrará o próximo 26 de marzo, véspera do Día Mundial do Teatro, no Rosalía Castro da Coruña. A Asociación de Actores e Actrices de Galicia (AAAG), entidade organizadora dos galardóns do teatro, confíanlle deste xeito **a dirección artística e a condución da gala á compañía fundada en 2007 por María Torres e Gonçalo Guerreiro**. Elefante Elegante, que xa está a traballar nos detalles do espectáculo, propoñen así uns XIX Premios María Casares nos que a ambientación e a inspiración agromarán do concepto de viaxe e das súas diferentes perspectivas. “A idea do viaxe, dende diferentes puntos de vista, servirá para a ambientación dos María Casares; a gala servirá así de espello para ese xeito de vida dos actores, que vivían como viaxeiros forzados nunha época na que se movían polo mundo en *troupe*”, sinala a propia María Torres, que engade que esa dimensión de viaxe “entronca” cunha serie de ideas que queren tratar ao longo da gala ,como son “a itinerancia como modo de vida, a emigración ou a multiculturalidade.”

A compañía, ademais, contará coa **música en directo de Kibitka, formación multiinstrumental** que nutre o seu repertorio con sons de Armenia, Bielorrusia, Moldavia, Rusia ou Galicia. Así, a banda sonora que achegará Kibitka ofrecerá a ambientación perfecta para estes María Casares viaxeiros que preparan dende Elefante Elegante, compañía que, en palabras de Torres, recibe a encarga da AAAG de conducir a gala como “unha honra”. “É, ademais, un reflexo da valoración que se fai do noso traballo, do camiño percorrido nestes anos en Galicia”, sentencia a codirectora de Elefante Elegante.

**A COMPAÑÍA**

Elefante Elegante crea espectáculos de teatro visual baseados no xesto e no movemento. As súas creacións buscan a universalidade, xurdindo da fusión de diferentes linguaxes: o teatro físico, a danza, as artes plásticas e as artes visuais. **A compañía, de orixe galego-portuguesa, foi creada en 2007 por María Torres e Gonçalo Guerreiro e ten a súa sede na Coruña**. Nace para dar forma artística ás súas inquedanzas sociais e existenciais

Elefante Elegante comezou como proxecto experimental no ano 2000 co nome de Teatro Escondido. Este proxecto viaxou durante sete anos entre Galicia, Bélxica e Portugal e del facían parte actrices e actores de diferentes países europeos. A súa interpretación baseábase no xogo corporal co obxectivo de desenvolver unha linguaxe teatral universal. Estes anos de experimentación foron fundamentais para que puidera nacer o Elefante Elegante. Os seus espectáculos teñen sido acollidos en Galicia, Portugal, Bélxica, Suíza, Francia e Italia.

Entre as montaxes que levan producido nestes anos, atópanse *Iliria* (2008), *Granito* (2008), *In* (2009), destinadas ao público adulto, ou *Tristán* (2007), *O forno* (2008), *O aviador* (2012) e *Nuncabunga* (2012), para público familiar. Precisamente, con esta última montaxe, Elefante Elegante fíxose co María Casares ao Mellor espectáculo en 2013. Na actualidade, veñen de presentar *Kassa*, coa que aspiran a tres xerras dos premios do teatro na actual edición.

**María Torres**, actriz e codirectora do Elefante Elegante. Naceu en 1975 en Palma de Mallorca e veu para Galicia con nove meses. Traballou como actriz en varias compañías galegas como o Teatro da Bufarda, Catrabucha, Espello Cóncavo, Trinke Trinke e Teatro do Alacrán. En 1999 iniciou unha viaxe por Europa que a levou a coñecer importantes mestres: Estudou Commedia dell’Arte con Antonio Fava en Italia e Teatro Antropolóxico con Eugenio Barba na Polonia. Diplomouse na Ècole Lassaad, en Bruxelas, que segue a pedagoxía de Jacques Lecoq do estudo do movemento.

**Gonçalo Gueirreiro**, actor e codirector do Elefante Elegante. Naceu en Lisboa en 1974. Traballou como actor nas compañías portuguesas A Barraca e Teatro do Montemuro. Dirixiu espectáculos do Teatro Escondido, da Compagnie Imagerie e da Compagnie Blablablah na Bélxica. É diplomado pola École Lassaad, en Bruxelas, onde herdou a pedagoxía de Jacques Lecoq do Teatro de Movemento. Estudou Commedia dell’Arte con Antonio Fava en Italia e Antropoloxía Teatral con Eugenio Barba na Polonia, Dinamarca e Portugal.

**OS NOMEADOS AOS XIX MARÍA CASARES**

Como xa publicou a Asociación de Actores e Actrices de Galicia a semana pasada***, A tempestade***, de Voadora, convértese neste 2015 na produción con maior número de finalista, ao obter un total de 10 nomeacións. ***Perplexo***, de ilMaquinario Teatro, aspira a 9 galardóns. Pechando o trío de obras con maior número nomeacións, atópase ***Ultranoite no País dos Ananos***, de Chévere, que opta a sete galardóns. Estas tres montaxes disputaranse os galardóns ao mellor espectáculo e á mellor dirección.

***Kassa***, de Elefante Elegante, consegue tres nomeacións, ao igual que***As fillas bravas***, de Chévere. Pola súa banda, ***Pequenas Certezas***, de Sarabela Teatro; ***Pan! Pan!***, de A Panadaría; ***Meu ben***, de Eme2; e ***Roedores***, de Redrum Teatro, acadaron dúas nomeacións. Finalmente, ***Ra, Ra, Ra,*** de Abrapalabra Creacións Escénicas; ***Demolición***, de Talía Teatro; ***Bobas&Galegas***, de Producións Teatráis Excéntricas, ***Longa viaxe cara á noite***, do Centro Dramático Galego; ***O Feo***, de CatroCadeiras, ***As fabas Máxicas***, de Caramuxo Teatro, e ***A Casa do Avó***, de Tanxarina aspiran a 1 galardón.

***A Asociación de Actores e Actrices de Galicia e os Premios María Casares***

A Asociación de Actores e Actrices de Galicia (AAAG) agrupa aos profesionais do audiovisual e das artes escénicas de Galicia. A súa misión é articular, desenvolver e promocionar o sector, en especial a través da elevación técnica e a mellora laboral dos seus profesionais, acorde coas máis modernas políticas culturais. O colectivo asume tamén o obxectivo de fomentar a demanda cultural e a captación de público.

Os Premios de Teatro María Casares, de periodicidade anual, foron creados pola Asociación de Actores e Actrices de Galicia no ano 1997 co obxectivo de servir de estímulo e recoñecemento ao labor desenvolvido pola profesión teatral galega, enchendo o oco baleiro existente neste eido. Os galardóns constan de catorce categorías ou apartados representativos do traballo realizado, tanto diante como detrás do pano, ademais do Premio de Honra Marisa Soto, que recoñece a traxectoria profesional do galardoado/a.

A Xunta Directiva da AAAG é a encargada de outorgar o citado galardón. Aspiran aos Premios María Casares de Teatro todas as producións teatrais realizadas que foran estreadas en Galicia entre o 1 de xaneiro e o 31 de decembro do ano anterior á súa concesión, así como todos os profesionais que participaron nas citadas montaxes, durante ese período de tempo.

Para máis información,

ALBERTO RAMOS
TLF: 653782838

prensa.premios@aaag.es